**Pressetekst**

**Har dine børn lyst til at udgrave et skelet i efterårsferien?**

Så tag dem med til Vedbækfundene ved Gl. Holtegaard i skolernes efterårsferie fra lørdag d. 12. oktober - søndag d. 20. oktober, hvor Rudersdal Museer har efterårsaktiviteter.

**Spændende læring og tegnekonkurrence**

I udstillingen sættes en sandkasse op, hvor der begraves en kopi af et menneskeskelet, som skal graves ud med skovle og pensler.

Under udgravningen vil børnene lære om arkæologernes arbejdsmetoder og hvilken viden, de får ud af at udgrave en grav. Børnene kan være med til at køns- og aldersbestemme skelettet og finde ud af, hvor høj personen var.

Vedbækfundene byder også på en tegnekonkurrence for børnene. Tegn en knogle eller et af skeletterne i udstillingen og deltag i konkurrencen om en flot plakat med nordiske dyr. Den heldige vinder bliver fundet søndag d. 20. oktober kl. 17.00, og der bliver trukket lod blandt alle deltagere.

**Fund fra jægerstenalderen**

**I** Vedbækfundenes udstilling er der rigtige menneskeskeletter. Her vises flere af de 7000 år gamle grave fra Vedbæk, og du kan også se den berømte jægerstenaldergrav med kvinden og barnet på svanevingen, som har været med i DR’s serie ”Historien om Danmark”.

Pris: 40 kr. Børn under 18 år gratis.

Vedbækfundene har åben tirsdag-fredag kl. 12-16, lørdag og søndag kl. 12-17, mandag lukket

For yderligere information kontakt:

Anne Birgitte Gurlev

Museumsinspektør, leder af Vedbækfundene

Telefon 45 80 63 63

E-mail agur@rudersdal.dk